Suomen pohjoiskärjessä, Norjan ja Suomen valtioiden rajalla, virtaa Teno.

Saamelaisten asettuminen jokilaaksoon on perustunut lohestukseen, ja nykypäivänä moni paikallinen saa lohesta ruuan lisäksi myös elinkeinon matkailun kautta. Talvisin Utsjoen kylänraitti on yleensä hiljainen, mutta kalastuskauden alettua kylä herää eloon.

Tämä ja ensi viikko ovat yleensä kaikista kovimmat viikot matkailuyrittäjälle. Tänä kesänä voimaan tulleet kalastussäännöt kuitenkin rajoittavat kalastuslupien myyntiä kolmanneksella. Turistit ovat kaikonneet Tenojoelta.

Uulan Säästö -kauppias Uula Tapiola kertoo, että kauppa on hiljentynyt.

– Sanon että 30-40 prosenttia puuttuu ostajia. Kalaluvan ostajia puuttuu vieläkin enemmän, uskon että 60 prosentilla on vähentyneet, Tapiola huokaa.

Norja ja Suomi sopivat joulukuussa uudesta Tenojoen kalastussäännöstä. Tavoitteena on suojella joen lohikantaa.

Tenon kalastussääntö lyhyesti Paikallisten vapakalastajien uusi kalastusaika on 1.6-20.8, kun se ennen oli 20.5-31.8. Matkailukalastajien uusi kalastusaika on 10.6-10.8, kun se ennen oli 1.6-20.8. Kulkuttamalla saa kalastaa kaksi päivää viikossa ajalla 1.6-15.6, kun aikaisemmin kalastusaika oli 3 vuorokautta viikossa ajalla 20.5-15.6. Patokalastuksen uusi kalastusaika on kolme päivää viikossa ajalla 16.6-31.7, kun entinen kalastusaika oli 20.5-31.8. kolme päivää viikossa. Lohiverkon uusi kalastusaika on 16.6-15.7 kaksi päivää viikossa ja 16.7-31.7. kolme päivää viikossa. Tämän lisäksi Inarinjoella lohiverkolla saa kalastaa myös 2 päivää viikossa 1.8-12.8, kun ennen kalastusaika koko Tenolla oli 20.5-31.8. kolme päivää viikossa. Yksi kalastusoikeutta omistava kiinteistö saa käyttää vain yhtä pyydystä kerrallaan. Matkailukalastuksessa rajajokiosuudella sekä ranta- että venekalastuksella on kummallakin 11 000 kalastuslupavuorokauden kiintiö kalastuskautta kohden. Nämä kiintiöt jaetaan tasan maiden välillä. Matkailukalastajien on käytettävä venekalastuksessa paikallista soutajaa kello 19.00-07.00 (Suomen aikaa) välisenä aikana, mutta muuna aikana matkailija voi kalastaa omatoimisesti. Matkailukalastuksessa rannaltakalastusaika on 17 tuntia, alkaen klo 23.00 ja jatkuen seuraavaan päivään kello 16 saakka (Suomen aikaa). Muutokset ovat tulleet voimaan kalastuskaudella 2017.

"Eihän se mukavaa ole"

Matkailuyrittäjä Petteri Valle vahvistaa Tapiolan väitteen. Hänellä on vuokraveneitä, mökkejä, ja juuri valmistunut hotelli Tenon rannassa. Tämä vuosi on kuitenkin ollut hiljainen.

– Meillä oli ennen 15 venettä ja tähän aikaan ne olivat kaikki joella. Nyt ei ole kuin kolme venettä, että siitä näkee ne prosentit, kuinka suuri kato on käynyt, Valle sanoo.

– Eihän se mukavaa ole. Ei tämän näin pitänyt mennä. Silloin puhuivat, että kolmasosalla leikkaavat koko pyynnistä, ja minä heti sanoin että se on enemmän. Eivät uskoneet minua, ja nyt se on 70-80 prosenttia, Valle jatkaa.

Kalastajat ovat lähteneet muihin kohteisiin

Teno näyttää hiljaiselta Utsjoella Saamen sillan kohdalla. Ville-Riiko Fofonoff / Yle

Yrittäjä Uula Tapiola epäilee, että kalastajat ovat lähteneet muille kalavesille.

– Mitä minä olen kuullut, niin turistit menevät Torniojoelle. Siellä on kaikki paikat täynnä koko kesän, kaikki mökit ja vuokraveneet, Tapiola sanoo.

Paikalliset yrittäjät tuntevat, että heitä ei ole kuultu sopimuksesta neuvotellessa. Turhautumista on ilmentynyt.

– Jos olisimme vaikkapa Ranskassa, niin täällä saattaisi olla jo aikamoiset kapinat, Tapiola päättää.